**ROMÂNIA**

**JUDEȚUL SATU MARE**

**CONSILIUL JUDEȚEAN**

**DIRECȚIA ARHITECT ȘEF**

**Nr.\_\_\_\_\_\_\_\_\_\_\_\_\_\_\_\_\_\_\_**

**RAPORT DE SPECIALITATE**

**privind aprobarea încheierii Acordului de Parteneriat cu Agenția de Dezvoltare Regională Nord-Vest, în vederea implementării activităților specifice gestionării spațiale a teritoriului aferente procesului de elaborare / actualizare a documentațiilor de amenajare a teritoriului și urbanism a județului Satu Mare și asigurarea unei abordări integrate în planificarea urbană și teritorială la nivelul unităților administrativ-teritoriale**

**din Regiunea de Dezvoltare Nord-Vest**

În temeiul prevederilor art. 5 alin. (1) și (2) din *Legea nr. 350 din 6 iunie 2001 privind amenajarea teritoriului și urbanismul*, cu modificările și completările ulterioare: „Activitatea de amenajare a teritoriului și de urbanism trebuie să se desfășoare cu respectarea autonomiei locale, pe baza principiului parteneriatului, transparenței, descentralizării serviciilor publice, participării populației în procesul de luare a deciziilor, precum și al dezvoltării durabile, conform cărora deciziile generației prezente trebuie să asigure dezvoltarea, fără a compromite dreptul generațiilor viitoare la existență și dezvoltare proprie”, respectiv „Autoritatea publică are responsabilitatea dezvoltării armonioase a teritoriului/teritoriilor aflat/aflate în raza sa de competență.”

Prin Adresa nr. AM 007350/11.07.2024 a Agenției de Dezvoltare Regională Nord-Vest, înregistrată la Consiliul Județean Satu Mare cu nr. 15.493/11.07.2024, s-a înaintat Consiliului Județean Satu Mare un model-cadru de Acord de parteneriat. Astfel, în calitate de autoritate de management, agenția propunea consiliilor județene din regiunea Nord-Vest, respectiv din județele Bihor, Bistrița-Năsăud, Cluj, Maramureș, Sălaj și Satu Mare, derularea unui proiect-pilot privind actualizarea/realizarea Planurilor Urbanistice Generale la nivelul unor unități administrativ-teritoriale din fiecare din aceste județe, în vederea asigurării unui cadru integrat de amenajare a teritoriului și planificare urbanistică la nivelul unităților administrativ-teritoriale din Regiunea de Dezvoltare Nord-Vest.

Forma inițială a Acordului de parteneriat propusă de Agenția de Dezvoltare Regională Nord-Vest a suferit modificări, ajustări ulterioare, forma finală convenită a Acordului de parteneriat fiind înregistrată la Consiliul Județean Satu Mare cu nr. 17.000/12.08.2025.

Potrivit prevederilor art. 21 din *Legea nr. 350/2001*, cu modificările și completările ulterioare, „Consiliul județean coordonează activitatea de amenajare a teritoriului și de urbanism la nivel județean, conform legii”.

Așa cum rezultă din prevederile articolul 21 și ale secțiunilor următoare din aceeași lege, activitățile legate de amenajarea teritoriului și urbanism au ca scop:

▪ efectuarea de cercetări în domeniul amenajării teritoriului și urbanismului, precum și realizarea studiilor necesare pentru fundamentarea strategiilor, politicilor și documentației specifice acestora;

▪ crearea, gestionarea, extinderea și dezvoltarea unui set de date urbane și teritoriale standardizate și interoperabile;

▪ formularea strategiilor, politicilor și programelor de dezvoltare pentru zonele urbane și teritoriale, inclusiv a documentației privind amenajarea teritoriului și urbanismul, alături de alte lucrări relevante.

Așa cum rezultă din prevederile art. 40 din Legea nr. 350/2001, cu modificările și completările ulterioare, documentațiile de amenajare a teritoriului sunt : ,, a) Planul de amenajare a teritoriului naţional; b) Planul de amenajare a teritoriului zonal; c) Planul de amenajare a teritoriului judeţean.”

Planul de Amenajare a Teritoriului Județean (PATJ) este un document de amenajare a teritoriului având caracter director şi reprezintă expresia spaţială a programului de dezvoltare socio-economică a judeţului, fiind realizat de specialiști în amenajarea teritoriului și urbanism.

Potrivit alin. (3) al art. 42 din Legea nr. 350/2001, cu modificările și completările ulterioare: ,,Fiecare judeţ trebuie să deţină Planul de amenajare a teritoriului judeţean şi să îl reactualizeze periodic, la 5 - 10 ani, în funcţie de politicile şi de programele de dezvoltare ale judeţului”, iar așa cum rezultă din prevederile alin. (2) al aceluiași articol:,,Prevederile Planului de amenajare a teritoriului judeţean devin obligatorii pentru celelalte planuri de amenajare a teritoriului şi de urbanism care le detaliază. ”

PATJ are ca obiective principale:

- să asigure o dezvoltare echilibrată și sustenabilă a teritoriului județean, ținând cont de potențialul natural, economic, social și cultural.

- să stabilească direcțiile generale și prioritățile de amenajare pentru toate tipurile de resurse și funcțiuni, inclusiv cele agricole, forestiere, industriale, de locuit, de infrastructură și de protecție a mediului.

- să coordoneze planurile și politicile locale de urbanism și dezvoltare territorială la nivel județean pentru a evita disfuncționalitățile și contradicțiile.

- să clarifice structura teritorială, să protejeze patrimoniul natural și cultural și să asigure o calitate ridicată a mediului.

PATJ se corelează cu alte planuri de amenajare, cum ar fi cel național sau zonal, și cu strategii guvernamentale sau de dezvoltare.

În conformitate cu prevederile art. 44 alin. (1) din Legea nr. 350/2001, cu modificările și completările ulterioare: ,,Documentaţiile de urbanism sunt rezultatul unui proces de planificare urbană referitoare la un teritoriu determinat, prin care se analizează situaţia existentă şi se stabilesc obiectivele, acţiunile, procesele şi măsurile de amenajare şi de dezvoltare durabilă a localităţilor. Documentaţiile de urbanism se elaborează de către colective interdisciplinare formate din specialişti atestaţi în condiţiile legii”, iar potrivit alin. (3) al aceluiași articol : ,,Documentaţiile de urbanism au caracter de reglementare specifică şi stabilesc reguli ce se aplică direct asupra localităţilor şi părţilor din acestea până la nivelul parcelelor cadastrale, constituind elemente de fundamentare obligatorii pentru eliberarea certificatelor de urbanism.”

Potrivit prevederilor art. 28 din Legea nr. 350/2001, cu modificările și completările ulterioare: ,,Aplicarea documentaţiilor de amenajare a teritoriului şi de urbanism aprobate se asigură prin eliberarea certificatului de urbanism”. Totodată ,,dreptul de construire se acordă potrivit prevederilor legale, cu respectarea documentaţiilor de urbanism şi regulamentelor locale de urbanism aferente, aprobate potrivit prezentei legi ”, potrivit prevederilor art. 31˄1 din aceeași lege.

Fiecare unitate administrativ-teritorială (UAT), adică o comună, oraș sau municipiu, trebuie să dețină un Plan Urbanistic General (PUG) aflat în valabilitate.

PUG-ul este elaborat pe baza unor studii și analize complexe, care vizează caracteristicile naturale, socio-economice și funcționale ale zonei. Acesta conține reglementări privind construirea, utilizarea terenurilor, infrastructura și alte aspecte relevante pentru dezvoltarea urbanistică, oferind totodată cadrul legal și orientările pentru elaborarea altor documentații de urbanism, cum ar fi Planurile Urbanistice Zonale (PUZ) și Planurile Urbanistice de Detaliu (PUD).

PUG-ul este actualizat periodic, pentru a reflecta evoluțiile și schimbările din teritoriu. Potrivit art. 46 alin. (1) din Legea nr. 350/2001: ,,... Fiecare unitate administrativ-teritorială trebuie să îşi actualizeze la maximum 10 ani Planul urbanistic general în funcţie de evoluţia previzibilă a factorilor sociali, geografici, economici, culturali şi a necesităţilor locale. ”

Justificarea necesității încheierii acordului de parteneriat dintre Agenția de Dezvoltare Regională Nord-Vest (partener 1) și UAT Județul Satu Mare (partener 2), se regăsește în asigurarea unei abordări integrate în planificarea urbană și teritorială la nivelul unităților administrativ-teritoriale din Regiunea de Dezvoltare Nord -Vest. Pe această bază se vor asigura indivizilor și colectivităților:

* dreptul de folosire echitabilă și responsabilitatea pentru o utilizare eficientă a teritoriului,
* condiții de locuire adecvate,
* calitatea arhitecturii,
* protejarea identității arhitecturale, urbanistice și culturale a localităților urbane și rurale,
* condiții de muncă, de servicii și de transport ce răspund diversității nevoilor și resurselor populației,
* reducerea consumurilor de energie,
* asigurarea protecției peisajelor naturale și construite,
* conservarea biodiversității și crearea de continuități ecologice,
* securitatea și salubritatea publică.

Prin propunerea acordului de parteneriat menționat mai sus, se urmăresc ca obiective principale:

1. dezvoltarea economică și socială echilibrată a regiunilor și zonelor, cu respectarea specificului acestora;

2. îmbunătățirea calității vieții oamenilor și colectivităților umane;

3. gestionarea în spiritul dezvoltării durabile a peisajului;

4. utilizarea rațională a teritoriului;

5. conservarea și dezvoltarea diversității culturale.

Scopul acestui parteneriat este colaborarea între Agenția de Dezvoltare Regională Nord-Vest și UAT Județul Satu Mare, pentru activitățile specifice gestionării spațiale a teritoriului aferente procesului de elaborare / actualizare a documentațiilor de amenajarea teritoriului și urbanism, incluzând studii de fundamentare, strategii, politici și programe destinate dezvoltării teritoriale a județului Satu Mare, cu prioritate la nivelul unităților administrativ-teritoriale din coroana 1 (conform Anexei nr. 1 - *Legea nr. 246/2022 privind zonele metropolitane* *precum şi pentru modificarea şi completarea unor acte normative,* cu modificările și completările ulterioare), cuprinse în teritoriul metropolitan al municipiilor din județ.

Perioada de valabilitate a acordului începe la data semnării acordului și încetează la data de 31.12.2034. Prelungirea perioadei de valabilitate a parteneriatului se poate realiza de comun acord.

Având în vedere cele de mai sus,

în temeiul prevederilor art. 182 alin. (4), cu trimitere la art. 136 alin. (8) lit. b) și alin. (10) din Ordonanța de urgență nr. 57/2019 privind Codul administrativ, cu modificările și completările ulterioare,

**PROPUNEM:**

**adoptarea proiectului de hotărâre privind aprobarea încheierii Acordului de Parteneriat**

**cu Agenția de Dezvoltare Regională Nord-Vest, în vederea implementării activităților**

**specifice gestionării spațiale a teritoriului aferente procesului de elaborare / actualizare**

**a documentațiilor de amenajare a teritoriului și urbanism a județului Satu Mare**

**și asigurarea unei abordări integrate în planificarea urbană și teritorială**

**la nivelul unităților administrativ-teritoriale**

**din Regiunea de Dezvoltare Nord-Vest**

**ARHITECT ȘEF,**

**arh. Gyüre Rotariuc Noémi Andrea**

**ȘEF SERVICIU URBANISM ȘI DISCIPLINĂ ÎN CONSTRUCȚII,**

**ing. Gheorghiu Adrian**

**VIZAT JURIDIC,**

**cons.jr. Chirilă Monica Roxana**

Red. Tehn. Chirilă Monica Roxana /Exemplare 5